**1. számú melléklet**

**A Szükséghelyzeti Intézkedés Kapcsán Meghozott Határozat Részletes Szabályairól**

A vasúti és közúti személyszállítási közszolgáltatásról, valamint az 1191/69/EGK és az 1107/70/EGK tanácsi rendelet hatályon kívül helyezéséről szóló 2007. október 23-i 1370/2007/EK európai parlamenti és tanácsi rendelet (a továbbiakban: 1370/2007/EK rendelet) 5. cikk (5) bekezdése alapján a szolgáltatásnyújtás megszakadása vagy ilyen helyzet közvetlen kockázata esetén az illetékes hatóság (a továbbiakban: Miniszter) szükséghelyzeti intézkedést hozhat.

Miniszter a **G-BUSLINE Autóbuszközlekedési Korlátolt Felelősségű Társaság** (székhely: 8900 Zalaegerszeg, Hatházi utca 1/C; adószám: 13731681‎-2-20; a továbbiakban: Szolgáltató) vonatkozásában, a szükséghelyzeti intézkedése kapcsán meghozott határozata (a továbbiakban: Határozat) az alábbi jogokat és kötelezettségeket tartalmazza:

**I. alapvetések**

**1. Közszolgáltatási feladatok**

1.1. A Miniszter e Határozattal kijelöli a Kötelezettet (a továbbiakban: Szolgáltató) az autóbusszal végzett, a személyszállítási szolgáltatásokról szóló 2012. évi XLI. törvény (a továbbiakban: Sztv.) 4. § (3) bekezdésének c) pontjában foglaltaknak megfelelő országos, regionális és elővárosi (a továbbiakban együtt: helyközi) közszolgáltatásként ellátott közúti közforgalmú személyszállítás ellátásával a Határozatban meghatározott szolgáltatás nyújtás megkezdésének időpontjában hatályos menetrendnek megfelelően.

A Szolgáltató a menetrendben megjelölt hálózaton helyközi járataival a települések közigazgatási határán belül is végezhet – helyközi díjszabással – személyszállítást, amennyiben az ellen az érintett települési (fővárosi) önkormányzat kifogással nem él.

1.2. A Miniszter kijelöli a Szolgáltatót a Sztv. 5. § (3) bekezdésének a) pontja értelmében vett helyi személyszállítási feladatok helyközi járatokkal – a Sztv. 25. § (3) bekezdés j) pontjában foglaltaknak megfelelően megállapított helyi díjszabás alapján – történő ellátásával, mint közszolgáltatót. Az ezzel kapcsolatos részletszabályokat – a Határozat és annak mellékletei figyelembevételével - a települési önkormányzatokkal kötött Megállapodások tartalmazzák.

1.3. A Szolgáltató a tevékenységét a Sztv. alapján, a Sztv. 3-3/A. §-okban meghatározott együttműködési kötelezettség teljesítésével köteles végezni.

**2. Szolgáltatási időszak**

A Szolgáltató az 1. pontban meghatározott közszolgáltatási feladatok ellátására 2025. január 1. 0.00 órától 3 hónapos időtartamban, 2025. március 31. 24.00 óráig jogosult és egyben kötelezett.

**3. Kiegészítő és egyéb tevékenységek**

A Szolgáltató a Határozat tárgyát képező közszolgáltatási feladatokhoz kapcsolódóan – az V. fejezet 3. pontjában foglalt feltételek betartásával – jogosult minden olyan kiegészítő tevékenység végzésére, amely a közszolgáltatás színvonalát növeli, a komplex utaskiszolgálást segíti és a közszolgáltatási feladatok ellátását biztosító eszközök és emberi erőforrások kihasználását javítja. Más irányú tevékenységet – ideértve a más közszolgáltatási vagy azzal azonos értékű szerződés alapján végzett személyszállítást is – a Szolgáltató abban az esetben folytathat, ha annak végzése nem veszélyezteti a Határozatban foglalt közszolgáltatási feladatok ellátását.

Az engedélyköteles tevékenységekhez előírt hatósági engedélyek megszerzése és fenntartása a Szolgáltató kötelezettsége.

**II. Közszolgáltatási jogok**

**1. Kizárólagos jogok**

A helyközi járatok tekintetében Határozat rendelkező részében meghatározott működési területena közszolgáltatás joga a menetrend szerinti helyközi autóbusz-közlekedés vonatkozásában kizárólag a Szolgáltatót illeti meg, kivéve a Beregsurány-Budapest, Nyíregyháza-Balsa, Csömör-Pécel, Csömör-Budapest, Lenti-Budapest, Miskolc-Felsőzsolca, Salgótarján-Somoskőújfalu viszonylatokat, valamint a Budapest Közlekedési Központ Zrt. által megrendelt, Budapest közigazgatási határát egy-egy megállóig elhagyó viszonylatokat.

A Miniszter a Határozatban megjelölt kijelölési időszakban más szolgáltatót csak a II. 2. pontban foglalt esetekben és feltételek szerint bízhat meg helyközi személyszállítás ellátásával.

**2. Közszolgáltatási jogok korlátozása**

A Szolgáltató kizárólagos közszolgáltatási jogai a következő esetekben és feltételekkel korlátozhatók:

2.1. A Miniszter a Határozatban megjelölt kijelölési időtartam alatt a Szolgáltató által az 1. pontban foglaltak szerint kizárólagos jogok alapján ellátott vonalak vagy vonalszakaszok tekintetében e vonalak vagy vonalszakaszok egészén vagy azok általa meghatározott részén a Szolgáltató helyközi autóbusszal ellátott személyszállítás végzésére vonatkozó jogát részben vagy egészben visszavonhatja. A kizárólagos jog visszavonására vonatkozó, e pont szerinti döntéssel egyidejűleg a Miniszter a jelen Határozat szerinti kijelölést az érintett vonalakra, vonalszakaszokra vonatkozóan megszünteti.

2.2. Amennyiben a Szolgáltató működési területén a közszolgáltatási tevékenység bővítése szükséges és annak teljesítéséről a Szolgáltató a Miniszter felkérésére meghatározott – 3 hónapnál nem rövidebb – határidőn belül nem nyilatkozik, vagy e határidőn belül nyilatkozik arról, hogy a kért bővítés teljesítését nem vállalja, a Miniszter a szóban forgó szolgáltatás(ok) nyújtásával más szolgáltatót is megbízhat. A járatok számának bővítésére vagy vonal meghosszabbítására irányuló kezdeményezés esetén az új szolgáltató megbízása az érintett teljes vonalra és az azzal utasforgalmi szempontból összefüggő vonalakra vagy vonalszakaszokra is kiterjedhet, a Szolgáltató adott vonala(ka)t vagy vonalszakasz(oka)t érintő közszolgáltatási jogainak megvonásával vagy korlátozásával.

2.3. A 2.1. pontban foglaltak szerint korlátozhatók a Szolgáltató jogai, amennyiben a Szolgáltató a Határozat és annak mellékleteiben szereplő valamely közszolgáltatási feladat megszüntetését kezdeményezi és a Miniszter a Sztv. 29. §-ának (2)-(3) bekezdésében foglaltak alapján a feladat ellátásával más szolgáltatót bíz meg.

2.4. A Miniszter a Szolgáltató működési területén, illetőleg működési területét érintően – amennyiben a feladatot a Szolgáltató nem vállalja – a Szolgáltató meghallgatásával jogosult más szolgáltatót annak kezdeményezésére megbízni új szolgáltatással, ha az valós utazási igények észszerű kielégítését szolgálja a Szolgáltató működőképességének veszélyeztetése nélkül. A Szolgáltató az új szolgáltatással szemben kifogással abban az esetben élhet, ha számszerűen alátámasztva igazolja az abból származó jelentős gazdasági hátrányát. A kifogást a Miniszter bírálja el.

2.5. A Szolgáltató a vasúti közlekedést műszaki okból helyettesítő, a vasúti menetrendben meghatározott személyszállítási feladatot ellátó vonatpótló járat 2 hónapnál nem hosszabb időtartamú, a Szolgáltató vasútvonal által is érintett vagy azt megközelítő megállóhelyeinek érintésével történő közlekedését tűrni köteles. Ebből eredően a Miniszterrel szemben semmiféle jogi vagy gazdasági igényérvényesítéssel nem élhet. Két hónapot meghaladó vagy nem műszaki okból történő vonatpótlás esetén a Miniszter a vonatpótló járat közlekedését a Szolgáltatóval történő egyeztetés alapján engedélyezi a harmadik félnek, a Sztv. 10. § (3) bekezdésének c) pontjában foglaltaknak megfelelően.

**3. Átruházás**

A Szolgáltató az e Határozatban foglalt közszolgáltatási jogosultságát és kötelezettségét más személyre sem egészben, sem részben nem ruházhatja át, a közszolgáltatási jogokat más gazdasági társaságba nem pénzbeli hozzájárulásként sem egészben, sem részben nem viheti be.

A Szolgáltató tájékoztatni tartozik a Minisztert a tulajdonosi körben bekövetkező változásokról, ha a változások külön-külön vagy együttesen a Szolgáltató 2024. december 31-én fennálló jegyzett tőkéjének több mint 25%-át érintik.

**III. A szolgáltatás feltételei, közszolgáltatási követelmények**

**1. A szolgáltatások folyamatossága**

A Szolgáltató mindenkor köteles biztosítani a Határozat tárgyát képező közszolgáltatások folyamatos, zavartalan fenntartását, vis maior vagy sztrájk esetét kivéve. Vis maiornak minősül minden, az érintettek akaratától független tény, esemény vagy körülmény, amelyet az érintettek a tőlük észszerűen elvárható erőfeszítéssel sem tudnak meggátolni.

Bárminemű akadályoztatás esetén – a Miniszter egyidejű értesítése mellett - a Szolgáltató haladéktalanul megtesz minden óvintézkedést a közszolgáltatás folyamatossága érdekében. Vis maior vagy sztrájk esetében megvizsgálja valamilyen helyettesítő szolgáltatás biztosításának lehetőségét, s minden rendelkezésére álló eszközzel a lehető legteljesebb mértékben törekszik a Sztv. 39. §-ában meghatározott, még elégséges mértékű közszolgáltatás ellátására, tájékoztatva egyidejűleg a Minisztert a kialakult helyzetről és a megtett intézkedésekről.

A Szolgáltatónak felróható üzemszünet esetén a Szolgáltatót terhel minden olyan költség, amelyet a Miniszter vagy rendelkezése alapján más szervezet kényszerült viselni a közszolgáltatás ideiglenes biztosításával összefüggésben.

**2. Személyszállítási feltételek**

A Szolgáltatónak mindenkor gondoskodnia kell a járatait illető jogszerű utastájékoztatásról, beleértve az akadályoztatás eseteit is. A tájékoztatásnak a rendelkezésre álló technikai és szervezési lehetőségeken belül az utazási lánc teljes folyamatára ki kell terjednie, lehetővé téve az utazási lehetőségekről való előzetes informálódást, az utasforgalmi létesítményeknél (állomásokon, megállóhelyeken) történő, valamint a járművön való tájékozódást egyaránt. A Szolgáltatónak biztosítania kell a társszolgáltatók menetrendjéről, az átszállási lehetőségekről történő tájékoztatást is.

A helyközi járatok menetrendjét a Szolgáltató köteles minden módosítás alkalmával – jogszabály eltérő rendelkezésének hiányában a vasúti menetrend változásához igazodó időponttól való érvényességgel – az érvényesség kezdő napját megelőzően legalább 15 nappal a Megrendelő és a közlekedésért felelős minisztériumnak a közösségi közlekedés szervezésével megbízott közreműködő szervezete (a továbbiakban: Közreműködő Szervezet) részére elektronikus adathordozón – keresésre alkalmas egységes szerkezetben – átadni, és közzétenni az Sztv.-ben meghatározott tartalommal. A Szolgáltató vállalja, hogy informatikai alkalmazásokkal támogatott, a társszolgáltatókkal összehangolt, interneten keresztül igénybe vehető elektronikus utastájékoztatási rendszert is működtet. A menetrend előkészítése során a helyközi járatok országos, regionális és elővárosi szegmensbe sorolása a Közreműködő Szervezet javaslata alapján a Miniszter jóváhagyásával történik.

A Szolgáltató a menetrendben meghirdetett járatokkal a jogszabályoknak megfelelően köteles a személyszállítást elvállalni. Az utasokkal szembeni szerződéskötési (szállítási) kötelezettsége nem mentesíti a közlekedésbiztonság, a zsúfoltságmentes közlekedés és az elvárható utazási kényelem biztosításának követelménye alól. Erre való tekintettel a Szolgáltató az utazási igényekhez igazodóan jogosult a menetrend szerinti járatát legfeljebb 20 percen belül követő járato(ka)t (másodrészt, harmadrészt stb.) indítani.Szolgáltató köteles az ilyen módon indított járatokról a Miniszter számára külön meghatározott formában, havonta tájékoztatást adni. A Szolgáltató havi rendszerességgel köteles azokról a járatokról tájékoztatást adni, melyeknél jelentősebb vagy rendszeresebb utaslemaradás fordult elő.

A Szolgáltató a vonatkozó jogszabályi felhatalmazások alapján és az arra vonatkozó rendelkezések figyelembevételével a közte és az utasok között megkötésre kerülő személyszállítási szerződés feltételeire általános szerződési feltételeket alkalmaz (személyszállítási üzletszabályzat), amelyet köteles az utasok számára közzétenni és annak 1 példányát a Miniszternek benyújtani.

**3. A szolgáltatások változtatása, menetrend-módosítás**

A Szolgáltató a Határozatban meghatározott közszolgáltatási feladatai ellátására a Határozat 11. számú mellékletét képező közszolgáltatási menetrendnek és a 4. számú mellékletet képező díjszabásnak megfelelően jogosult és egyben kötelezett.

A menetrend módosítását – beleértve vonal vagy járat megszüntetését, új vonal vagy járat bevezetését, megállóhely megszüntetését, áthelyezését, kihagyását, új megállóhely létesítését, feltételes, illetve ideiglenes megálló kialakítását, menetidő korrekcióját, az indulási, illetőleg érkezési időpontok megváltoztatását – a Szolgáltató is kezdeményezheti.

A Szolgáltató a Határozat szerinti kijelölés időtartama alatt köteles figyelemmel kísérni az utasforgalom alakulását és az utazási igények változását, s azok függvényében a menetrend módosítását kezdeményezni. A menetrend kialakításánál mindenkor figyelemmel kell lennie a megfelelő időbeni választékra a hivatásforgalmi célú utazásokhoz (munkahelyek, oktatási, hivatali, egészségügyi intézmények elérése), a zsúfoltságmentes utazás lehetőségére és a megfelelő átszállási lehetőségekre (azok kiadványi megjelenítésével) a csatlakozó közforgalmú közlekedéshez.

A menetrend elkészítését és felterjesztését minden esetben egyeztetési eljárások előzik meg, melyeket a Miniszter által megbízott Közreműködő Szervezet koordinál. Az éves menetrendváltást (december) megelőzően évente egyszer valamennyi járást érintően személyes és/vagy elektronikus egyeztetésre kerül sor, továbbá az évközi menetrend módosítások alkalmával is történnek egyeztetések a Közreműködő Szervezet és a Szolgáltató között, indokolt esetben az érintett önkormányzatok, munkáltatói, oktatási, hivatali, illetve egyéb érdekelt szervezetek bevonásával.

* Az egyeztetési eljárás eredményei alapján a Szolgáltató – a Közreműködő Szervezet bevonásával – elkészíti és megküldi (egyúttal elhelyezi a Közreműködő szervezet szerverére) a menetrendi felterjesztést Miniszternek, illetve a Közreműködő Szervezetnek a tervezett menetrend hatálybalépését megelőzően legalább 30 nappal, amely tartalmazza:
* a felterjesztési levelet,
* a tervezett változásokat járati szinten, változások jegyzékben,
* a módosításban érintett, illetve a módosítás során kihatással járó más járatok utas-számlálási adatait és eredményeit,
* a módosításban érintett menetrendi mezőket változások előtt és után,
* a Szolgáltatóhoz beérkezett kérelmeket,
* a felterjesztési autóbuszos excel táblázatot, valamint
* indokolt esetben a Közreműködő Szervezet bevonásával a társadalmi egyeztetések eredményeit.

A Szolgáltatónak az önkormányzati egyeztetéseket kínálatszűkítés esetén kötelező lefolytatnia, melynek eredményeit csatolja a menetrendi felterjesztéshez, egyéb módosítások esetében tájékoztatási kötelezettsége van. Amennyiben az önkormányzati egyeztetések során valamely módosítás(ok)ra kifogás, vagy egyet nem értés érkezik, akkor a Közreműködő Szervezet feladata az érintett módosítás(ok) tényszerű feltárása, majd elfogadó vagy elutasító javaslat megfogalmazása a Miniszter irányába.

A menetrendi felterjesztéshez a Szolgáltató csatolja a módosítás(ok)ban érintett menetrendi mezőket – melyek a jelen Határozat mellékletét képezik – a tervezett bevezetés előtti és utáni állapotnak megfelelően, valamint a tervezett módosítás(ok)ról járatszinten készült változások jegyzékét, amely alapjául szolgál az utazóközönség felé történő tájékoztatási hirdetményeinek.

Amennyiben indokolt, a Szolgáltatóhoz más szervezetektől (önkormányzatok, oktatási, munkáltatói, vagy egyéb létesítmények) érkezett menetrendre irányuló kérelmeket, észrevételeket, esetleges javaslatokat a Szolgáltató összegyűjtve csatolja a menetrendi felterjesztéshez.

A Szolgáltató felterjesztési levélben – az Építési és Közlekedési Minisztérium Közlekedési Szolgáltatási Főosztályának történő címzéssel – összefoglalja a menetrend módosításokat, azok indokait, hatásait, és egyúttal kezdeményezi a módosítást.

Rendkívüli vagy sürgős helyzet megoldását célzó esetben (különösen a hivatásforgalmi ellátás zökkenőmentes és folyamatos fenntartása érdekében) a menetrend változtatási javaslatot a Szolgáltató a rendkívüli ok és cél megjelölésével – a Közreműködő Szervezettel történő előzetes egyeztetést követően – a Miniszternek felterjeszti. A rendkívüli menetrend módosítás indokolt esetben a Miniszter utólagos jóváhagyásával is bevezethető.

A Szolgáltató által megküldött menetrendi felterjesztést a Közreműködő Szervezet áttanulmányozza, és elbírálási javaslattal megküldi a Miniszter részére. A Miniszter a menetrend módosításáról legkésőbb annak hatálybalépése előtt 15 nappal dönt, indokolt esetben a módosítás bevezetésének időpontját is meghatározhatja.

A menetrend elfogadásának rendjére vonatkozóan a személyszállítási közszolgáltatási menetrendek egységes egyeztetési eljárásáról szóló 15/2010. (III.5.) KHEM rendelet előírásait kell alkalmazni.

A menetrend változása esetén – ide nem értve a rendkívüli vagy sürgős helyzet megoldását célzó módosításokat – a Szolgáltató köteles gondoskodni annak hirdetményben való közzétételéről az érintett utasforgalmi létesítményeknél, valamint on-line felületen való megjelentetéséről a változást megelőzően legalább 15 nappal.

**4. Szolgáltatási színvonal, minőség, utasjogok**

A személyszállítási szolgáltatások teljesítése során a Szolgáltató a rendelkezésre álló pénzügyi és műszaki lehetőségekre tekintettel a tőle elvárható legmagasabb szinten köteles biztosítani az autóbuszos közszolgáltatások versenyképes, az utazóközönség számára vonzó színvonalon történő végzését. Ennek során kiemelt figyelmet fordít az utasok kiszolgálását biztosító épületek, utasforgalmi létesítmények, területek, valamint járművek tisztaságára, esztétikai állapotára, valamint az utazók komfort-érzetét megalapozó kiegészítő szolgáltatások (fűtés, világítás és – amennyiben az autóbuszon található – WC, kézmosó, légkondicionáló) működésére, igénybevehetőségére.

A Miniszter a szolgáltatás minőségének folyamatos figyelemmel kísérése és javítása érdekében a Határozat 6.számú mellékletében rögzített tartalmú minőségmérési és –ösztönzési (ún. SLA) rendszert tart fenn. A Miniszter a szolgáltatás minőségét az egyes paraméterekig lebontva az országos, regionális és elővárosi személyszállítási közszolgáltatások teljesítésének mennyiségi és minőségi ellenőrzésére vonatkozó részletes szabályokról szóló 18/2024 (VII. 18.) ÉKM rendeletben (a továbbiakban: SLA Rendelet) e feladat ellátására kijelölt szervezet útján folyamatosan ellenőrzi, majd a mérésekből képződő aggregált adatokat tekinti a szolgáltatási minőség fő mérőszámainak.

A szolgáltatási minőség adott időszakra vetített alakulását a Miniszter a Határozat 7. számú mellékletében rögzített bonus/malus rendszer szabályai szerint jutalmazza vagy szankcionálja.

Az utasjogok érvényesülését a Szolgáltató a vonatkozó közösségi és hazai jogszabályok betartásával köteles biztosítani.

Az utasok személyes adatait a Miniszter és az SLA Rendeletben kijelölt szervezet nem ismeri meg és azokat nem kezeli. Adatkezelési tevékenységet kizárólag a Szolgáltató végez, így a Szolgáltató minősül az EU 2016/679. Általános Adatvédelmi Rendelet (GDPR) szerinti Adatkezelőnek. Szolgáltató az utasok személyes adatait a GDPR-ban, az Sztv.-ben és az egyéb kapcsolódó jogszabályokban foglalt előírásokkal összhangban köteles kezelni. Szolgáltató köteles továbbá az adatkezelésről, valamint az érintetteket megillető adatvédelemmel kapcsolatos joggyakorlására vonatkozó szabályokról az utasokat tájékoztatni.

A Határozat 6. és 7. számú mellékleteiben meghatározott ellenőrzési feladatokat az SLA Rendeletben kijelölt szervezet látja el.

Az esetleges járatkimaradásokról és a 10 percet meghaladó késésekről az ok feltüntetésével, a jegyellenőrzésekről a pótdíjfizetésre kötelezett személyek számának és a kirótt, illetőleg beszedett pótdíj megjelölésével, valamint az utaspanaszokról és azok elintézési módjáról, a megtett intézkedésekről a Szolgáltató köteles mindenkor ellenőrizhető, naplószerű nyilvántartást vezetni. Járatkimaradásnak minősül, ha a menetrendben meghirdetett járat az azonos útvonalon közlekedő következő járat indulási idejéig nem indult el vagy késése meghaladta a 90 percet. A járatok kimaradásáról és a megtett intézkedésekről a Szolgáltató külön nyilvántartást köteles vezetni. A menetrend be nem tartásáért a Szolgáltatót a vonatkozó jogszabályban előírtak szerint kártérítési kötelezettség terheli az utasokkal szemben.

**IV. Működési feltételek**

**1. Általános feltételek, a szolgáltató felelőssége**

A Határozatban foglalt közszolgáltatási tevékenység ellátásához szükséges ingatlanokat, járműveket és egyéb eszközöket, az üzemeltetés műszaki és személyi feltételeit a Szolgáltató köteles biztosítani. A Szolgáltató köteles gondoskodni a közszolgáltatás folyamatos és biztonságos teljesítéséhez szükséges eszközök rendeltetésszerű használatra alkalmas állapotban tartásáról, azok javításáról, karbantartásáról.

A szolgáltatások szervezése és irányítása tekintetében – a Határozatban és a jogszabályokban rögzített előírások betartása mellett – a Szolgáltató rendelkezik minden jogkörrel. A Szolgáltató köteles mindenkor biztosítani a zavartalan működéshez szükséges személyi és szervezeti feltételeket, gondoskodni a tevékenység, s annak veszélyes üzem jellege által megkövetelt irányítási, szabályozási, szervezési, ellenőrzési és nyilvántartási feladatok ellátásáról. A Szolgáltató felelős a baleset-, tűz- és környezetvédelmi, továbbá a munkaügyi és egészségügyi előírások betartásáért, illetve betartatásáért.

Miniszter a helyközi személyszállítási szolgáltatással érintett települési önkormányzatokkal kötött Megállapodások szerint a közszolgáltatás ellátása érdekében az önkormányzatokkal együttműködik.

A Szolgáltató köteles a jogszabályban meghatározott, menetrend szerinti személyszállításra jogosító, érvényes autóbuszos személyszállító engedélyt a jelen Határozat szerinti kijelölés időtartamára folyamatosan fenntartani. Az engedély cseréje vagy érvényességi időtartamának lejártakor történő megújítása esetén a Szolgáltató köteles a közlekedési hatóság által kiadott új engedélyt a Miniszternek haladéktalanul bemutatni.

**2. Személyi feltételek**

A Szolgáltató köteles gondoskodni arról, hogy ügyvezetői/vezérigazgatói teendőit és/vagy a személyszállítás szakmai irányítását az autóbuszos személyszállító engedély kiadásához a közlekedési hatóságnál bejelentett – személyek lássák el. A vezető és/vagy a szakmai irányító személyének változását a Szolgáltató köteles a Miniszternek haladéktalanul bejelenteni, és a változás hatósági nyilvántartásba vételét követően annak tényét igazolni.

A Szolgáltató köteles gondoskodni arról, hogy a közszolgáltatási és ahhoz kapcsolódó tevékenységek ellátásában alkalmazottként vagy egyéb jogviszony alapján közreműködő személyek mindenkor megfeleljenek a tevékenységükre vonatkozó szakmai, képesítési, alkalmassági és egészségügyi követelményeknek. Mint munkáltató minden tőle elvárhatót köteles megtenni annak érdekében, hogy a munkavállalók szolgálatot csak biztonságos munkavégzésre alkalmas állapotban teljesítsenek.

A Szolgáltató az utasokkal közvetlen kapcsolatban álló munkavállalóinak   
– ide nem értve az utasellenőrzést végző személyzetet – a saját jelzésével ellátott formaruhát biztosít, amelyet szolgálatban viselni kötelesek.

**3. Az üzemeltetéshez szükséges vagyoni eszközök és azok használata**

A Szolgáltató köteles a Határozat tárgyát képező közszolgáltatási tevékenység ellátásához szükséges mindennemű infrastruktúra és egyéb tárgyi eszköz biztosítására, kivéve, ha jogszabály azt más hatáskörébe utalja. A vagyoni eszközök biztosítása történhet bérleti szerződés, lízingszerződés, pénzügyi lízingszerződés vagy bármely egyéb, a Szolgáltató számára használati jogot eredményező szerződés, megállapodás keretében is, amennyiben az nem jár indokolatlan ráfordítás-növekedéssel. Az eszközök jó karban tartásának kötelezettsége minden esetben a Szolgáltatót terheli, függetlenül attól, hogy azok saját tulajdonában, kezelésében vagy bérleményében vannak.

A Szolgáltató köteles a Határozat szerinti kijelölés hatálya alatt rendelkezésre bocsátani a szükséges járműparkot – ideértve a műszaki meghibásodás, illetőleg a műszaki munkálatok vagy egyéb okok miatt forgalomból kieső járművek pótlását lehetővé tevő tartalék autóbuszokat is – a menetrendben meghatározott feladatoknak megfelelő mennyiségben és minőségben.

Menetrend szerinti járatként csak a közlekedési hatóság által műszaki vizsgálat alapján alkalmasnak minősített, a hatályos jogszabályoknak megfelelő jegykiadó (kezelő) berendezéssel ellátott, az adott járaton az átlagos utasforgalomnak megfelelő befogadóképességű, kellő tisztaságú és esztétikus jármű üzemeltethető.Forgalomba csak műszakilag kifogástalan, a környezetvédelmi előírásoknak megfelelő, forgalombiztonsági szempontból naponta – a vonatkozó jogszabályokban előírt módon – ellenőrzött jármű állítható. A forgalombiztonsági ellenőrzés és a javítási, karbantartási munkálatok megtörténtéről a Szolgáltató köteles mindenkor ellenőrizhető, eseményszerűen vezetett naplószerű nyilvántartást vezetni.

Autóbusz közúton csak indokolt esetben, a közút kezelőjének engedélyével, más közterületen csak közterület használati engedéllyel tárolható.

A járatok a vonatkozó rendeletnek megfelelően csak a közlekedési hatóság által e célra kijelölt útvonalon közlekedtethetők és csak engedélyezett megállókat, illetve végállomásokat használhatnak.

Amennyiben a Szolgáltató a működési területén belül menetrend szerinti autóbusz-közlekedésre nem kijelölt útszakaszon kíván járatot üzemeltetni, úgy a Miniszter előzetes elvi hozzájárulását követően kérheti a hatóságtól az útvonal engedélyezését a vonatkozó eljárási rend szerint. Településen belüli utak esetében a Miniszter hozzájárulása az érintett önkormányzat véleményének csatolásával kérhető. Ugyanilyen módon szükséges eljárni megállóhely engedélyezése iránti kezdeményezés esetén is.

A megállóhelyi utastájékoztató táblák kihelyezéséről és fenntartásáról a Szolgáltató köteles gondoskodni a saját költségén, a rendeletben szabályozott eljárási rend szerint.

**3.1. Autóbusz-állomások, megállóhelyek**

A Szolgáltató a Határozatban foglalt helyközi közszolgáltatási feladatok ellátása érdekében a Határozat 2. számú mellékletében tételesen megjelölt autóbusz-állomásokat köteles üzemeltetni.

A Szolgáltató köteles a 2. számú mellékletben szereplő autóbusz-állomásokat a Határozat szerinti kijelölés időtartama alatt megtartani a helyközi személyszállítás céljára, feltéve hogy azt az utasforgalmi viszonyok indokolják és a Szolgáltatón kívül álló okok nem teszik lehetetlenné.

Amennyiben az utazási igények változása vagy kényszerítő helyzet valamely autóbusz-állomás áthelyezését vagy megszüntetését tenné szükségessé, a Szolgáltató haladéktalanul tájékoztatni tartozik a Minisztert a körülmények ismertetésével és a közszolgáltatási tevékenységre gyakorolt hatás bemutatásával. A Miniszter a változtatás elfogadását megtagadhatja, ha annak szükségszerű voltát a Szolgáltató nem tudja kellően alátámasztani és a változás közérdeket sértene. Ebben az esetben a Szolgáltató köteles tevékenységét az eredeti feltételeknek megfelelően folytatni. A változtatás elfogadásának megtagadásából eredően a Miniszterrel szemben a Szolgáltató anyagi jellegű igényt nem érvényesíthet.

**3.2. Járművek**

A Szolgáltató köteles a Minisztert évente – a VI. fejezet 2. pontjában meghatározott beszámoló keretében – tájékoztatni a járműparkban bekövetkezett mennyiségi és minőségi változásokról, a január 1-jei állapotnak megfelelően.

**4. Biztosítások**

A közszolgáltatási tevékenységgel összefüggő kockázatokat a Szolgáltató viseli. E kockázatok fedezése érdekében a Szolgáltató köteles észszerű módon és mértékben felelősségbiztosítási fedezettséget létrehozni Magyarországon működő adott tevékenységre fedezetet biztosítani tudó biztosítótársaságnál, s azt a kijelölési időszak alatt köteles folyamatosan fenntartani. A biztosításnak ki kell terjednie a Szolgáltató felelősségi körébe tartozó, a szállított utasoknak és harmadik személyeknek okozott – a kötelező gépjármű felelősségbiztosítás által nem fedezett – károkra.

A Szolgáltatónak kötelessége továbbá vagyonbiztosítási szerződést kötni azon kiemelkedő értékű ingó és ingatlan vagyontárgyaira – a tulajdonos személyétől függetlenül – amelyeket a közszolgáltatási tevékenységgel összefüggésben üzemeltet.

A Szolgáltató legkésőbb a kijelölési időszak kezdő időpontját követő harmadik hónap végéig másolatot ad át a Miniszternek az előzőekben foglaltak teljesülését igazoló biztosítási kötvényekből.

**5. Alvállalkozók**

5.1.Az alvállalkozók bevonásának mértékére a 1370/2007/EK rendelet 4. cikk (7) bekezdésének, valamint a Sztv. 25. § (8) bekezdésének szabályai alkalmazandóak. Az alvállalkozó bevonására abban az esetben van lehetőség, amennyiben az alvállalkozó közreműködésével a feladat gazdaságosabban látható el, mintha a tevékenységet azonos feltételek mellett a Szolgáltató saját maga végezné, vagy ha a Szolgáltató a megrendelt feladatot – objektív okokból – saját eszközökkel nem, vagy nem megfelelően tudná ellátni.

5.2. Az alvállalkozókat a Szolgáltató a közbeszerzésekről szóló 2015. évi CXLIII. törvény alapján – az annak 9. §-ban meghatározott kivételekkel – a Miniszter által jóváhagyott közbeszerzési eljárás lefolytatása keretében köteles kiválasztani.

5.3. Alvállalkozó csak autóbuszos személyszállító engedéllyel rendelkező szolgáltató lehet. A Szolgáltató köteles az alvállalkozó kiválasztására irányuló közbeszerzési eljárást – ha arra a mindenkor hatályos jogszabályok lehetőséget adnak – olyan módon kiírni, hogy előnyben részesítse a kis- és közepes vállalkozásokat a nagyobb térség ellátását végző szolgáltatókkal szemben, valamint köteles biztosítani, hogy a kiválasztandó alvállalkozó a nemzeti vagyonról szóló 2011. évi CXCVI. törvény szerinti átlátható tulajdonosi struktúrával rendelkezzen.

5.4. A Szolgáltató felelős marad az alvállalkozásba adott közszolgáltatási feladatok ellátásáért.

5.5. Szolgáltató az alvállalkozói szerződéseket aláírásukat követően legkésőbb 30 napon belül a Miniszter részére köteles megküldeni.

**V. Pénzügyi feltételek**

**1. Általános feltételek**

Közszolgáltatási ellentételezés: bármely olyan – különösen pénzügyi – előny, amelyet a Miniszter a közforrások terhére közszolgáltatási kötelezettség végrehajtásának időszaka alatt vagy ezen időszakhoz kapcsolódóan közvetlenül vagy közvetve nyújt.

A közszolgáltatási tevékenységből származó bevételekkel kapcsolatos üzleti kockázatot a Szolgáltató viseli, és a Szolgáltató viseli az összes működési költséget, beleértve az adókat és illetékeket, valamint a fejlesztési, beruházási ráfordításokat is.

Szolgáltató a közszolgáltatási tevékenység költségeit elsősorban a közszolgáltatási tevékenységből származó bevételekből fedezi. Amennyiben az e Határozatban megrendelt közszolgáltatás teljesítésével felmerülő költségeket a közszolgáltatás teljesítésével összefüggésben keletkező, az e fejezetben A közszolgáltatások bevétele című részben meghatározott bevételek nem fedezik, akkor Szolgáltató a jelen Határozatban meghatározott közszolgáltatások teljesítésével összefüggő, bevételekkel nem fedezett indokolt költségek e fejezet A személyszállítási közszolgáltatások ellentételezése című részben foglaltak szerinti ellentételezés formájában történő megtérítésére jogosult.

A közszolgáltatási kötelezettségek teljesítése során a felmerült költségek fedezésére a Miniszter által nyújtott ellentételezés folyamán tilos a túlkompenzáció. Túlkompenzációnak minősül minden olyan juttatás, amely a bevételekkel nem fedezett, észszerű nyereséggel (észszerű haszonnal) növelt indokolt költségeket meghaladja.

A túlkompenzáció tilalma nem jelenti a fejlesztési célú juttatások tilalmát, az esetleges további beruházási célú támogatások esetén is biztosítani kell a túlkompenzáció tilalmát.

A túlkompenzáció elkerülése az Európai Uniós forrásból származó vissza nem térítendő beruházási támogatásból végrehajtott eszközfejlesztések esetén az érintett eszközök több éven keresztül felmerülő értékcsökkenésével arányos fejlesztési célú bevétel elszámolásával biztosítandó.

**A közszolgáltatásból származó bevételek**

Szolgáltatót illeti meg a közszolgáltatásból, vagy azzal közvetlenül összefüggő tevékenységből származó bevétel, különösen:

* a menetjegyek és utazási bérletek értékesítéséből származó menetdíjbevétel,
* az utasokat jogszabály alapján megillető kedvezmények és díjmentes utazás után járó szociálpolitikai menetdíj-támogatás,
* az utasok által fizetett pótdíjak,
* a települési önkormányzatokkal kötött Megállapodások alapján a helyközi járatokkal végzett helyi közszolgáltatás költségeinek meghatározott mértékű megtérítésére kapott hozzájárulás összege (a továbbiakban ellentételezés)
* és valamennyi egyéb, a közszolgáltatás teljesítése során, vagy a közszolgáltatás teljesítésével közvetlenül összefüggő tevékenységből keletkező bevétel.

A belföldi menetrend szerinti országos, regionális és elővárosi közúti személyszállítás ellátásánál az 4. számú mellékletben meghatározott díjak alkalmazása - az e fejezet Közszolgáltatási költségtérítésből történő kizárás című részben meghatározott kivétellel - a közszolgáltatás körében Szolgáltató számára kötelező.

Szolgáltató köteles gondoskodni a közszolgáltatást igénybevevőktől származó díjak teljes körű beszedéséről.

A menetdíjak beszedésének elmulasztásával kapcsolatos kockázatok Szolgáltatót terhelik.

A díjak beszedésével kapcsolatos kötelezettség teljesítését Miniszter e Határozat rendelkezéseivel összhangban ellenőrizni jogosult és a díjbeszedési kötelezettség teljesítésének elmulasztása az e Határozatban rögzített szankciót vonja maga után.

A díjak beszedésének ellenőrzése kiterjedhet arra is, hogy Szolgáltató a menetjegyeket az 4. számú mellékletben foglaltak alapján értékesítette-e, valamint arra is, hogy a kedvezményrendelet alapján kedvezményes árú menetjegyeket és bérleteket az ott meghatározott feltételek szerint értékesítette-e. Ez esetben Miniszter az e Határozatban meghatározott szankció alkalmazásával egyidejűleg értesíti a szociálpolitikai menetdíj-támogatás igénylésével és ellenőrzésével kapcsolatban hatáskörrel és illetékességgel rendelkező Nemzeti Adó- és Vámhivatalt (továbbiakban: NAV).

A díjat, valamint annak alkalmazási feltételeit Szolgáltatónak a díjszabásban annak hatálybalépését 30 nappal megelőzően közzé kell tennie.

Szolgáltató a kedvezményrendeletben előírt közforgalmú személyszállítási utazási kedvezmények biztosítása miatt jelentkező bevételkiesések kompenzálására a szociálpolitikai menetdíj-támogatás megállapításának és igénybevételének szabályairól szóló kormányrendelet rendelkezései alapján támogatást vesz igénybe.

Szolgáltató intézkedik a szociálpolitikai menetdíj-támogatás, valamint az államháztartás alrendszereiből a közszolgáltatás teljesítésével összefüggésben biztosított források jogszabályok szerinti igényléséről.

A szociálpolitikai menetdíj-támogatás, valamint az államháztartás alrendszereiből a közszolgáltatás teljesítésével összefüggésben biztosított források igénylésének elmulasztásával kapcsolatos kockázatok Szolgáltatót terhelik.

Hasonlóképp ellentételezés illeti meg a Szolgáltatót, ha számára gazdasági hátránnyal járó és ezért általa vállalni nem kívánt új közszolgáltatási feladatra kötelezi a Miniszter.

Az ellentételezés fizetése esetén az annak alapjául szolgáló közszolgáltatási kötelezettségeket, az értük járó – a 1370/2007/EK rendelet előírásai alapján számított – pénzügyi ellenérték meghatározásának módját és mindenkori összegét, valamint a fizetési feltételeket a jelen Határozat 8/a. számú melléklete (Záradék) tartalmazza.

**A személyszállítási közszolgáltatás ellentételezése**

A közszolgáltatások teljesítésével összefüggő, bevétellel nem fedezett indokolt költségek ellentételezésére szolgáló források mértékét, igénylését, felhasználását, valamint az azokkal történő elszámolás rendjét – a mindenkor hatályos, a Magyarország központi költségvetéséről szóló törvény, vonatkozó rendelkezései, a költségvetési törvény végrehajtásához kiadott jogszabályok keretei között – e Határozat rendelkezései határozzák meg.

Az ellentételezés a menetrend módosításáig terjedő időszak adatai alapján, de a teljes időszak végéig kerül meghatározásra. A kijelölési időszakot követő elszámolás után, a bevételekkel nem fedezett indokolt költségekre tekintettel véglegesíti a Miniszter az ellentételezés összegét.

Az ellentételezés igénylése során Szolgáltatót számlaadási kötelezettség nem terheli.

Jelen Határozat szerint indokolt költség a Miniszter által előírt mennyiségi és minőségi követelmények teljesítésével nyújtott közszolgáltatási tevékenység nyújtásához szükséges, annak érdekében közvetlenül és közvetve felmerülő költségek és ráfordítások összege, figyelembe véve Miniszter által meghatározott hatékonysági követelményeket.

A közszolgáltatási ellentételezés az indokolt költség és a bevétel különbözete, az ágazatban szokásos mértékű nyereség (a továbbiakban: nyereség) összegével növelve, amelynek mértéke azonban nem haladhatja meg az e fejezet A közszolgáltatási ellentételezés igénylésének szabályai, dokumentumai pont első bekezdésében részletezett jogszabályokban meghatározott, e célra szolgáló költségvetési előirányzat mértékét.

A bevételekkel nem fedezett indokolt költségek, valamint a nyereség számításának részletes szabályait a Határozat 3. melléklete tartalmazza.

A Miniszter által előírt mennyiségi és minőségi követelményeket, valamint a hatékonysági követelményeket Miniszter és Szolgáltató előre, legkésőbb a szolgáltatási időszak kezdetéig Miniszter rögzíti a Határozatban, vagy annak meghozatalát követően a Határozat záradékában.

Amennyiben a bevételekkel nem fedezett indokolt költségek mértéke meghaladja e fejezet A közszolgáltatási költségtérítés igénylésének szabályai, dokumentumai részének első bekezdésében részletezett jogszabályokban meghatározott, e célra szolgáló költségvetési előirányzatok mértékét, Miniszter a vonatkozó jogszabályokban meghatározott eljárások lefolytatását követően:

* 1. a Határozat 3. számú mellékletének I. pontjában meghatározott értékelési szempontok alapján pótlólagos költségvetési források hozzárendelésével közszolgáltatási kötelezettségként elrendeli (fenntartja) a bevételekkel nem fedezett indokolt költségek ellentételezéssel nem fedezett részére vonatkozó, gazdasági hátrányt okozó tevékenységeket, vagy
  2. dönt a bevételekkel nem fedezett indokolt költségek ellentételezéssel nem fedezett részére vonatkozó, gazdasági hátrányt okozó tevékenységek nemzetgazdasági szinten hatékonyabban végző, más közlekedési szolgáltató vagy közlekedési mód igénybevételével történő ellátásáról, vagy
  3. a döntésig keletkezett költségek megtérítése mellett a bevételekkel nem fedezett indokolt költségek költségtérítéssel nem fedezett részére vonatkozó, gazdasági hátrányt okozó tevékenységek megszűntetéséről dönt.

A Szolgáltató a jelen részben meghatározott ellentételezés teljes összegének igénybevételére akkor jogosult, ha az e Határozatban megrendelt közúti személyszállítási szolgáltatásokat, valamint az e Határozatban meghatározott egyéb feltételeket maradéktalanul teljesíti. Ezzel összefüggésben:

1. személyszállítási közszolgáltatások e Határozatban meghatározott minőségi és mennyiségi előírásokhoz képest történő teljesítés mérésének szabályait, valamint a többletteljesítés, illetve a hibás teljesítés esetén alkalmazandó pénzügyi következményeket a Határozat 6.és 7. számú melléklete tartalmazza,
2. a Határozatban szereplő egyéb kötelezettségek és feltételek teljesítésének elmaradása esetén a konkrét kötelezettség teljesítésének elmaradása esetére az e Határozatban előírt szankciókat kell alkalmazni.

Miniszter többletszolgáltatási igénye esetén Szolgáltató többletfinanszírozásra jogosult. Többletszolgáltatás iránti igénynek minősül a szolgáltatás mennyiségi és minőségi növelése, a kedvezményrendeletben nem szereplő díjkedvezményre jogosított személyek körének, a kedvezmények mértékének és igénybevételi feltételének eseti vagy tartós kibővítése, valamint a díjak e Határozattól eltérő alkalmazására vagy beszedésére vonatkozó eseti vagy tartós rendelkezés.

A közszolgáltatási tevékenységgel kapcsolatban felmerült költségek elszámolása tekintetében a Határozat 3. számú melléklete az autóbusszal végzett helyközi közlekedés ellentételezési rendszeréhez kapcsolódó módszertani útmutatóként szolgál, amelyet Szolgáltató köteles figyelembe venni.

**Szolgáltató adatszolgáltatási kötelezettségei** Szolgáltatót az e Határozat 3. számú mellékletében meghatározott részletes szabályok szerint az alábbi adatszolgáltatási kötelezettségek terhelik:

1. havi jelentés
2. közszolgáltatási beszámoló

Miniszter jogosult Szolgáltatótól a fent jelzett adatszolgáltatás kiegészítését, vagy egyéb további információkat is kérni. A kiegészítő adatszolgáltatás határidejéről a Szolgáltatóval közösen állapodnak meg, e határidő elmulasztása a Határozat 3. számú melléklet III. 7. A tárgyévi ellentételezés igénybe vételéhez szükséges miniszteri teljesítésigazolás pontjában jelzett szankciót vonhatja maga után.

Szolgáltató által Miniszterhez a legkésőbb a tárgyhónapot követő hónap 25. napjáig eljuttatott havi jelentést Miniszter a benyújtástól számított 5 munkanapon belül megvizsgálja és a Szolgáltató megfelelő teljesítéséről Miniszteri Teljesítési Igazolást ad ki.

**A közszolgáltatási költségtérítésből történő kizárás**

Üzletpolitikai kedvezmények nyújtásának joga Szolgáltatót illeti meg. Az üzletpolitikai kedvezmények miatt keletkező, bevételekkel nem fedezett, indokolt költségek után szociálpolitikai menetdíj-támogatás igénybevételére a Szolgáltató nem jogosult. A közszolgáltató autóbuszokon az üzletpolitikai kedvezmények miatt keletkező, bevételekkel nem fedezett, indokolt költségek után ellentételezés igénybevételére a Szolgáltató a Miniszterrel történt előzetes egyeztetés szerint, a Miniszter ellentételezésre jogosultságra vonatkozó jóváhagyása alapján jogosult. A Szolgáltató az üzletpolitikai kedvezmények bevezetésének szándékáról a Minisztert előzetesen írásban értesíteni köteles, és a Miniszter kapcsolattartójának a Miniszter nevében eljárva adott írásbeli jóváhagyását követően vezetheti be azokat. Szolgáltató által nyújtott üzletpolitikai kedvezmény a közszolgáltatási kötelezettséget nem sértheti, és nem veszélyeztetheti.

Nem léphet fel ellentételezési igénnyel a Szolgáltató a nem a közszolgáltatás teljesítésével összefüggő költségek tekintetében.

**Az ellentételezés felhasználásának, felfüggesztésének, visszatérítésének és beszámításának szabályai**

Szolgáltató a közszolgáltatási ellentételezést kizárólag a közszolgáltatási feladat teljesítésére használhatja fel. A céltól eltérő felhasználás esetén Szolgáltatót visszapótlási kötelezettség terheli.

E melléklet VI. Információs kötelezettségek, ellenőrzés fejezet 1. Nyilvántartások, tájékoztatási kötelezettségek és 3. Ellenőrzés, szankciók pontjában foglaltak alapján a Szolgáltató köteles adatszolgáltatási kötelezettségének eleget tenni. Amennyiben a Szolgáltató adatszolgáltatási kötelezettségének nem teljesítése, vagy részben teljesítése okán Miniszter az adatszolgáltatási igényét nem tudja érvényesíteni, úgy Miniszter a költségtérítés folyósítását felfüggesztheti az adatszolgáltatási kötelezettség nem teljesítésének időtartamára. Amennyiben Szolgáltató a díjak, a pótdíjak és a díjalkalmazási feltételek megtartására vonatkozó előírásoktól, Miniszter előzetes jóváhagyása nélkül eltér, Miniszter az előírásoktól való eltérés tudomásszerzésének hónapjában esedékes költségtérítés 10 %-ának felfüggesztéséről rendelkezhet.

Az e fejezet **Szolgáltató adatszolgáltatási kötelezettségei** részben meghatározott közszolgáltatási beszámoló elkészítésének és benyújtásának elmulasztása a Határozat 3. számú melléklet 1. számú függelékben meghatározott, közszolgáltatási beszámoló esedékességének hónapjában a költségtérítés ütemezését rögzítő Határozati Záradékban szereplő havi ellentételezés 10 %-ának NAV részére történő – a visszatérítési igény Szolgáltató részére történő kézbesítésétől számított 20 napon belüli – visszatérítési kötelezettségét vonja maga után.

Amennyiben az adott évre nyújtott közszolgáltatási ellentételezés összege a közszolgáltatási beszámolóban foglalt adatok és az ellentételezés e Határozat 3. számú mellékletében meghatározott kalkulációs elvek alapján meghaladja a bevételekkel nem fedezett indokolt költségeket, valamint a tevékenységhez kapcsolódó nyereség összegét, abban az esetben e költségeket meghaladó ellentételezés felhasználására vonatkozóan a Szolgáltató köteles az államháztartásért felelős miniszterrel egyeztetést lefolytatni.

A Szolgáltató által végzett kiegészítő és egyéb tevékenységek eredménye átmenetileg sem veszélyeztetheti a közszolgáltatási tevékenység folyamatos ellátását.

A Szolgáltató pénzügyi helyzetének bárminemű olyan zavara esetén, amely kihatással lehet a Határozatban foglaltak teljesítésére, haladéktalanul tartozik részletes tájékoztatást adni a Miniszternek.

**2. Díjszabályozás, díjalkalmazási feltételek**

A Sztv. 4.§ (3) bekezdés g) pontja alapján, a 25.§ (3) bekezdés j) pontja alkalmazásával e Határozat 4. számú, a belföldi közforgalmú menetrend szerinti helyközi (távolsági) autóbusz-közlekedés legmagasabb díjairól szóló melléklete tartalmazza a jelen Határozat alapján teljesítendő autóbuszos személyszállítási közszolgáltatás díját és alkalmazási feltételeit.

A Miniszter a díjak meghatározásánál mindenkor figyelembe veszi az infláció alakulását – kiemelten az üzemanyagárak, az autóbusz beszerzési árak és a járműjavítási, -fenntartási szolgáltatások árszínvonalának változását –, valamint az ágazati, annak hiányában az országos bérmegállapodásban rögzített feltételeket és a jogszabályi környezet olyan változását, amely jelentős mértékben kihat a működés költségeire, továbbá a díjszínt utasforgalomra gyakorolt hatását.

A díjmegállapítás során a Miniszter kikéri a Szolgáltató véleményét a tervezetről. A Szolgáltató köteles a díjak, a pótdíjak és a díjalkalmazási feltételek megtartásának megállapításához szükséges minden tájékoztatást megadni.

A Szolgáltató a díj és/vagy a díjalkalmazási feltételek felülvizsgálatát kérheti, ha az azok meghatározása során figyelembe vett tényezőkben és körülményekben jelentős változás következett be.

A Szolgáltató a díjakat jogosult és köteles saját hatáskörben beszedni. Az utazási igazolványok értékesítésébe megbízottakat, bizományosokat is bevonhat. A 4. számú mellékletben megállapított díjszabástól Szolgáltató üzletpolitikai kedvezmény alkalmazása esetén, a Miniszter előzetes írásbeli jóváhagyásával térhet el.

A Szolgáltató köteles az utasoknak a vonatkozó jogszabály által előírt módon és mértékben utazási kedvezményt nyújtani, amelyek után a vonatkozó jogszabályban meghatározott módon és mértékben a bevételkiesést ellentételező szociálpolitikai menetdíj-támogatásra jogosult. Nem illeti meg a Szolgáltatót szociálpolitikai menetdíj-támogatás a saját hatáskörben, üzletpolitikai célból nyújtott kedvezmények után. Az üzletpolitikai kedvezmények miatt keletkező bevételekkel nem fedezett, indokolt költségek után ellentételezés igénybevételére a Szolgáltató a Miniszterrel történt előzetes egyeztetés szerint, a Miniszter ellentételezésre vonatkozó jóváhagyása alapján jogosult legfeljebb olyan mértékig, amely a Szolgáltatót üzletpolitikai kedvezmény nyújtása nélkül megilletné.

A Szolgáltató a helyközi személyszállítást végző társszolgáltatókkal megegyezhet az utazási igazolványok viszonos értékesítésében és kölcsönös elfogadásában. A megállapodás részleteit, ideértve az utazási igazolványok értékesítésének, elfogadásának, a viteldíjak megosztásának és a szociálpolitikai menetdíj-támogatás elszámolásának módját, írásban kell rögzíteni.

Az utazási igazolványokon fel kell tüntetni a Szolgáltató nevét, a térbeli és időbeli érvényességet, az árat, kedvezmény esetén annak mértékét, s azokat nyilvántartás, elszámolás és ellenőrzés céljából azonosító betű- és számjelzéssel kell ellátni és szigorú számadási kötelezettség alá vont nyomtatványként kell kezelni. A kedvezményes utazási igazolványok csak a kedvezményre jogosító, jogszabályban meghatározott, érvényes igazolással együtt fogadhatók el utazásra.

Az alkalmazott jegyfajtákat, azok díját, a díjalkalmazás feltételeit és a jegykezelés módját díjszabásban kell rögzíteni. A Szolgáltató köteles a díjszabást az utasok számára közzétenni, és annak 1 példányát a Miniszternek benyújtani.

A díjat, valamint annak alkalmazási feltételeit Szolgáltatónak a díjszabásban annak hatálybalépését 30 nappal megelőzően közzé kell tennie.

**3. Számvitel, elszámolás**

A Szolgáltató a Határozat tárgyát képező közszolgáltatási tevékenységéről a szolgáltatási időszak kezdő napjától belső számvitelében köteles elkülönített elszámolást vezetni, s arról egyszerűsített mérleg és eredmény-elszámolás formájában kimutatást, valamint üzleti tervet készíteni.

A közszolgáltatási feladatokhoz kapcsolódó eszközöket és forrásokat, bevételeket és ráfordításokat a vonatkozó törvény szerint meghatározott számviteli politikában rögzített, egységes és következetes, az átcsoportosítás lehetőségét kizáró elszámolás alapján kell nyilvántartani. A nyilvántartási rendszernek biztosítania kell, hogy az I. fejezet 1.2. pontjában foglalt Megállapodás által érintett közszolgáltatási feladatok valós eredménye – feladatcsoport szinten – külön is kimutatható legyen.

Amennyiben a Szolgáltató a Határozat szerinti kijelölés fennállásának időtartama alatt ellentételezésre válik jogosulttá, úgy az elkülönített elszámolás kötelezettsége az annak alapjául szolgáló közszolgáltatási kötelezettségekre is kiterjed.

A Szolgáltató köteles olyan kontrolling-rendszert kialakítani és működtetni, amely lehetővé teszi legalább a vonali szintű eredmény-kimutatást. A Miniszter eseti kérésére a Szolgáltató köteles viszonylati és járati szintű értékesítési adatokat biztosítani a rendelkezésre álló technikai és módszertani lehetőségek figyelembe vételével.

**VI. Információs kötelezettségek, ellenőrzés**

**1. Nyilvántartások, tájékoztatási kötelezettségek**

A Szolgáltató köteles a Határozatban foglalt nyilvántartási kötelezettségeken túl mindenkor gondoskodni az üzletvitelhez általánosan előírt és szokásos, továbbá a közszolgáltatási tevékenységre nézve indokolt nyilvántartások naprakész, szabályszerű vezetéséről.Szolgáltató, a jelenlegi szükséghelyzeti kijelölés átmeneti jellege miatt továbbra is közlekedési régiónkénti bontásban mutatja ki forgalmi, műszaki és pénzügyi adatokat, statisztikákat. A Szolgáltatónak 2025-ös évben fel kell készülnie arra, hogy statisztikai célból a fontosabb naturáliákat (utasszám, utaskilométer, bevétel, költség, kilométer teljesítmény, jármű darabszám, stb.) üzemi (megyei) bontásban is ki tudja mutatni.

A Szolgáltató a Határozatban tételesen megjelölt eseteken túlmenően köteles a Minisztert a Határozat tárgyát képező közszolgáltatási tevékenységgel összefüggő összes lényeges tényről és változásról külön felhívás nélkül, megfelelő időben informálni. A Szolgáltató a Miniszter részére havi rendszerességgel – a tárgyhónapot követő hó 25. napjáig – adatszolgáltatást készít, amelynek tartalmaznia kell a 3. számú mellékletben foglalt alábbi adattartalmat:

* indított járatok számát (naptípusonként: iskolai előadási napon, hetek utolsó iskolai előadási napján, tanszünetben munkanapon, szabadnapon, hetek első iskolai előadási napját megelőző munkaszüneti napon, tanszünetben munkaszüneti napon),
* a késett és kimaradt járatok számát (naptári nap megjelölésével vonal-, járatszám, a járat indulási és érkezési időpontja, viszonylata, a késés vagy kimaradás oka),
* a menetrendben meghirdetett járatokon felül közlekedtetett járatok számát (naptári nap megjelölésével vonal-, járatszám, a járat indulási és érkezési időpontja, viszonylata, km teljesítménye, közlekedtetés oka),
* hasznos, fizető, önkezelési és külszolgálati kilométer-teljesítményt,
* férőhelykilométer-teljesítményt,
* csatlakozások darabszámát alágazatonként, csatolva a várakozási idők jegyzékét,
* a menetrend lebonyolításához szükséges eszköz darabszámot naptípusonként (ld.: első bekezdés)
* közszolgáltatásban résztvevő és a közszolgáltatásból kivont, valamint a forgalomban lévő eszközök darabszámát (rendszám, típus, életkor, ülő- és férőhely megnevezésével),
* a közszolgáltatásban résztvevő járműállomány megoszlását (saját eszköz, bérelt eszköz, operatív vagy pénzügyi lízingelt eszköz),
* menetrendben meghirdetett járatok számát (vonal-, járatszám, közlekedési jelzés, indulási és érkezési időpontja, viszonylata, km teljesítménye),
* a menetrend lebonyolításához tervezett forgalomtechnológiát [fordák naptípusonként, excel (.xlsx) táblázatban],
* a panaszokról készített - a hatályos GDPR szabályozásnak megfelelő - részletes tájékoztatót, amely tartalmazza az észrevétel kategóriáját, az érintett terméktípust, az érintett vonal számát, járatszámot, az észrevétel beérkezési helyét, az érintett megyét, az észrevétel érkezésének dátumát, iktatószámát, intézmény nevét, előfordulás idejét,
* a bevételek alakulásának részletes bemutatását, területi, üzemi bontásban
* az értékesítési adatok alakulását, övezentenkénti, kedvezményfajtánkénti bontásban
* beszámolót a megváltozó külső környezeti hatásokról, melyek kihatnak a szolgáltató működésére, naturáliáira (demográfiai, ipari-kereskedelmi, munkaügyi, foglalkoztatási, stb. változások).

A Szolgáltató tájékoztatni tartozik a Minisztert minden olyan közszolgáltatási vagy azzal azonos értékű szerződés alapján végzett vagy engedélyköteles személyszállítási, továbbá minden más olyan egyéb tevékenységéről, illetve azok változásáról, amely az eszközök és humánerőforrások közös használata révén befolyással bírhat a Határozat tárgyát képező közszolgáltatási tevékenységének eredményességére. Ezzel összefüggésben a Miniszter jogosult minden olyan információ megkérésére, amely az egyes tevékenységek objektív és átlátható módon történő elkülönítésének megítéléséhez szükséges.A Szolgáltató köteles az adatkéréseknek a kért adattartalom mennyiségével arányosan, lehetőség szerint rövid határidővel a beérkezéstől számított 5 munkanapon belül eleget tenni, a közszolgáltatások közfinanszírozottságára való tekintettel nem hivatkozhat üzleti titokra, továbbá minden olyan adatot, információt átadni a Miniszter számára erre vonatkozó felhívásra, amely a Miniszter által a szolgáltatás minőségének javítása céljából bevezetni kívánt új technológiák, rendszerek tervezéséhez, üzembeállításához és működtetéséhez szükségesek.

**2. Beszámolás, adatszolgáltatás**

A Szolgáltató köteles 2025. május 31. napjáig beszámolót benyújtani a Miniszternek, amely alkalmas a kijelölési időszak közszolgáltatási tevékenységének mennyiségi, minőségi és gazdasági szempontú értékelésére.

A beszámolónak a Határozatban foglaltak teljesítésével összefüggő minden lényeges tény és körülmény – közlekedési régiónkénti bontásban – ismertetése mellett tartalmaznia kell

– az indított járatok számát,

– a hasznos, fizető, önkezelési és külszolgálatikilométer-teljesítményt,

– a férőhelykilométer-teljesítményt,

– az utasszámot és utaskilométer-teljesítményt,

– a bevételekről készített kimutatást, a menetdíjbevételeket jegyfajtánként és területi bontásban is részletezve,

– az üzemeltetett autóbuszok tételes műszaki adatait, számát, életkor és kilométer-telítettség szerinti megoszlását,

- az autóbusz-állomások és megállóhelyek jellemzőit,

– a foglalkoztatottak számát állománycsoportonként,

– a baleseti statisztikát,

- a csatlakozások darabszámát alágazatonként, csatolva a várakozási idők jegyzékét,

– a késett és kimaradt járatok számát,

– az utaspanaszokról készített tájékoztatót.

A beszámolónak részét képezi az V. fejezet 3. pontjában foglalt egyszerűsített mérleg és eredmény-kimutatás, továbbá a tárgyévre vonatkozó üzleti terv.

A Szolgáltató Határozatban biztosított közszolgáltatói jogosultsága a kijelölési időszak záró napjával megszűnik. Az ezt követő időszakra a Miniszter a Sztv-ben előírtak szerint eljárva nyilvános pályázati eljárás keretében választja ki az új szolgáltatót.

A kijelölés határozott időtartamára tekintettel Szolgáltató harmadik személlyel nem köthet olyan szerződést vagy megállapodást, amely döntően az országos, regionális és elővárosi (e rendelkezés vonatkozásában továbbiakban: helyközi) személyszállítási közszolgáltatási tevékenysége biztosítására szolgál, és amely szerződések, vagy megállapodások lejárata túllépi a kijelölés megszűnésének legkésőbbi lejárati időpontját, 2025. március 31-ét. A kötelezettségvállalások időtartamának és mennyiségének meghatározásakor – amennyiben az a kötelezettségvállalásokra irányuló eljárás megindításakor már ismert – a Szolgáltatónak figyelembe kell vennie a közszolgáltatás ellátásának folyamatos biztosítása mellett a helyközi közszolgáltatás pályázatának vagy pályázatainak eredményeként kiválasztott nyertes ajánlattevőt és az általa nyújtandó feladatok kezdőidőpontját, illetve terjedelmét. Amennyiben a Szolgáltató rajta kívül álló okokból ettől eltérő megoldásra kényszerülne, a szerződést, illetőleg megállapodást csak a Miniszter előzetes jóváhagyásával kötheti meg. A kizárólag a helyközi közszolgáltatás nyújtásához kapcsolódó kötelezettségvállalások esetén a Szolgáltató részéről meg kell kísérelni azon feltétel érvényesítését, mely szerint a kijelölés lejártakor a Szolgáltató jogainak és kötelezettségeinek helyébe a Miniszter által megbízott új szolgáltató lép. A Szolgáltató a Miniszter előzetes jóváhagyása hiányában is jogosult a működése során a Határozat tárgyát képező szolgáltatások biztosítása érdekében harmadik személlyel olyan szerződés vagy megállapodás megkötésére, amelynek a lejárati időpontja 2025. március 31-én túlnyúlik, és amellyel összefüggésben a következő feltételek bármelyike fennáll:

* nem tartalmaz, vagy csak Szolgáltató helyközi közszolgáltatáson kívüli tevékenységéhez kapcsolódóan tartalmaz a 2025. március 31-ét követő időszakra a Szolgáltató részéről kötelezően lehívandó kötelezettségvállalást;
* olyan felmondási rendelkezést tartalmaz, ami igazodik a Szolgáltató helyközi közszolgáltatási kötelezettségéhez és annak a megszűnése esetén a Szolgáltató jogosult bármiféle kártérítési vagy egyéb fizetési kötelezettség nélkül a szerződést egészben vagy részben egyoldalúan felmondani.

A fentieknek megfelelő szerződésekhez és megállapodásokhoz az eljárás megindítása során – figyelemmel a kijelöléssel érintett feladat ellentételezésének biztosítására – a Szolgáltató részéről a fedezetigazolások kiadhatóak.

A Szolgáltatót a nagyobb részt az egyéb tevékenységéhez szükséges körben a fenti korlátozások nem kötik. Szolgáltató felelőssége, hogy – a fenti szabályokra figyelemmel – a Határozat lejárati időpontját követően lejáró kötelezettségeknek eleget tudjon tenni.

A Miniszter új szolgáltató esetén biztosítja a Határozat tárgyát képező közszolgáltatási tevékenység érdekében foglalkoztatottakra nézve az új szolgáltatónál történő továbbfoglalkoztatás lehetőségét. Ehhez a Szolgáltató előzetes kimutatást készít az érintett személyekről, és azt legkésőbb 2025. március 31-ig átadja a Miniszternek, ezt követően ezen adatszolgáltatást a Miniszter felhívására köteles frissíteni.

A Szolgáltató szolgáltató-váltás esetén köteles a kijelölés lejártát követő 60 napon belül – a számviteli törvény időbeli elhatárolásra vonatkozó előírásainak megfelelően – tételes kimutatást készíteni mindazon bevételekről és ráfordításokról, amelyek a Határozat tárgyát képező közszolgáltatási tevékenységgel összefüggésben részben vagy egészben az új szolgáltatót illetik meg, illetve terhelik, és azt az új szolgáltatóval egyeztetve pénzügyileg rendezni.

**3. A HELYKÖZI KÖZLEKEDÉSI INFORMÁCIÓS RENDSZER (HKIR RENDSZER) ALKALMAZÁSA**

**3.1. HKIR FEJLESZTÉSBEN ÉS ÜZEMELTETÉSBEN KÖZREMŰKÖDÉS**

Jelenleg folyamatban van „*A személyszállítási közszolgáltatások hatékonyabb ellátását célzó integrált utastájékoztatási, jegyértékesítési és forgalomirányítási rendszerek fejlesztése”* című (továbbiakban HKIR) projekt kivitelezése. A HKIR rendszer létrejötte egységes keretet biztosít a magyarországi közösségi közlekedés működésére, lehetővé téve a jelenlegi szolgáltatók hatékonyabb működését és az utasok magasabb szintű kiszolgálását, az utazás megtervezésétől a megérkezésig, továbbá biztosítja a közszolgáltatási szolgáltatás megrendelőjének közlekedés politikai elvárásainak és fenntarthatósági valamint finanszírozási rendszerének kiszolgálását.

A rendszer kialakítása érdekében a Szolgáltató köteles együttműködni a rendszer kivitelezésért felelős, a Miniszter által kijelölt szervezettel, elsősorban az alábbi részterületek tekintetében.

* Egyjegy utazási rendszer
* Forgalmi, menetrendi rendszer
* Kontrolling és adatszolgáltatás
* Kontaktcenter, ügyfélszolgálatok
* Infrastruktúra és elemeinek üzembe állítása, üzemeltetése
* Oktatási feladatok

A Szolgáltató a HKIR- és NEJP rendszerhez való kapcsolódáshoz az alábbi átmeneti intézkedéseket köteles megtenni:

* A társasági szakmai (elsősorban értékesítési) és ügyviteli rendszereit alkalmassá teszi a megadott struktúrában a HKIR-NEJP rendszerhez kapcsolódó adatok exportálására és importálására.
* Az országos valósidejű utastájékoztatási információ, valamint az egységes jegyrendszer biztosítása érdekében, a megfelelő struktúrában, Szolgáltató a menetrendi, forgalom tervezési és végrehajtási forgalmi adatait a HKIR Transmodel központjába, illetve a megfelelő HKIR alrendszernek feladja, illetve a HKIR oldalról érkező – forgalmi, közlekedési – szakrendszerei számára szükséges adatokat átveszi.
* Szolgáltató köteles a fedélzeti aktív eszközök (OBU-k, validátorok) telepítésében aktívan részt venni, valamint közreműködik a felszerelt eszközök átvételében. Megfelelő járművezényléssel biztosítja az aktív eszközök szerelését és működésének próbáját.
* Közreműködik a HKIR megvalósítása kapcsán minden olyan feladatban, ami a rendszer tervezése és kivitelezése kapcsán felmerül.
* A Szolgáltató a közszolgáltatás keretében keletkező közlekedési, forgalmi, viteldíjbeszedési és a veszteségfinanszírozást, valamint a szociálpolitikai menetdíjtámogatást is érintő adatokat teljes mértékben megosztja a fejlesztés érdekében.

**3.2. HKIR KERETÉBEN TELEPÍTETT OBU, VALIDÁTOR ÉS VEVŐKISZOLGÁLÓ HASZNÁLATA**

A HKIR rendszer kialakításának részeként a Szolgáltató által üzemeltetett autóbuszokba a közszolgáltatási célok megvalósulását segítő eszközök (OBU, validátor, vevőkiszolgáló) kerülnek felszerelésre. Szolgáltató köteles a már felszerelt és működőképes eszközöket a közszolgáltatási feladatok ellátása során folyamatosan használni. A Szolgáltató köteles a HKIR kivitelezés átmeneti időszakában a meglévő kommunikációs és informatikai rendszerhez a működést kiszolgáló illesztést, illeszthetőséget biztosító hozzáférést biztosítani, illetve ehhez kapcsolódóan a használattal kapcsolatosan keletkező adatokat, tapasztalatokat továbbítani a Miniszter, illetve a HKIR rendszert irányító szervezet részére.

**4. Ellenőrzés, szankciók**

A kijelölés fennállásának időtartama alatt a Miniszter, vagy a Miniszter által jogszerűen felhatalmazott más megbízott útján bármikor jogosult ellenőrizni a Szolgáltató működését és a Határozatban foglaltak teljesítését a Határozatnak a szolgáltatás ellenőrzésének szabályait tartalmazó 5. számú mellékletében foglaltak szerint. A jelen pont 6. bekezdésében foglalt felsorolás első és második pontja szerinti paraméterek ellenőrzését – a járművek közlekedésbiztonsági és környezetvédelmi megfelelőségének ellenőrzése kivételével – a Miniszter az SLA rendeletben kijelölt szervezet útján látja el.

Az ellenőrzésre annak tárgyától és céljától függően eseti jelleggel, véletlenszerűen, vagy külön célvizsgálat keretében is sor kerülhet, beleértve a forgalomban történő és a Szolgáltató székhelyén, telephelyein történő ellenőrzést is.

A Miniszter az SLA Rendelet kijelölése, vagy más megbízás alapján az ellenőrzésben részt vevő személyek részére Miniszteri meghatalmazást állít ki, amely meghatalmazás típusáról másolati mintát küld a Szolgáltató számára, a szolgáltatás nyújtásában részt vevő munkavállalók értesítése céljából.

A Szolgáltató a Miniszter által kibocsátott Miniszteri meghatalmazást, mint az ellenőrzést végző személy jogszerű felhatalmazását igazoló dokumentumot elfogadja, és az ellenőrzéssel megbízott személy ellenőrzési tevékenységét (beleértve a fénykép- vagy videófelvétel készítést) további feltételekhez (pl. nyilatkozat kitöltés, egyedi engedély kiállítás) nem köti.

Az ellenőrzéssel megbízottak mindenkor jogosultak – a tevékenység zavarása nélkül – a Határozat teljesítésére szolgáló létesítményeket és eszközöket megtekinteni, a Szolgáltató közszolgáltatási tevékenységgel összefüggő bármely üzleti iratát, okmányát, nyilvántartását bekérni vagy azokba a Szolgáltató székhelyén, telephelyein betekinteni, s az ellenőrzés tárgyára vonatkozóan a Szolgáltató alkalmazottjaitól információkat kérni.

Az ellenőrzés különösen kiterjed:

– a menetrend betartására, az utasszállítás körülményeire és általában a szolgáltatási színvonal megfelelőségére;

– a járművek közlekedésbiztonsági, környezetvédelmi megfelelőségére, műszaki, esztétikai állapotára, a szükséges jelzések és felszerelések meglétére, valamint az utasforgalmi létesítmények állapotára;

– a munkaügyi előírások betartására, különös tekintettel a járművezetők munka- és pihenőidejére;

– az utazási igazolványok értékesítésének és elszámolásának szabályszerűségére, a jegyellenőrzésre;

– a szükséges nyilvántartások előírás szerinti vezetésére;

– a Szolgáltató pénzügyi gazdálkodására,

- a díjak, pótdíjak, díjalkalmazási feltételek megtartására,

* az Sztv-ben, a 181/2011/EU rendeletben és a kapcsolódó hazai jogszabályokban foglalt utasjogok betartására.

A Miniszter az ellenőrzés során tudomására jutott, a Szolgáltató üzletmenetét érintő tényeket, adatokat, körülményeket mindenkor titoktartással kezeli, és azokat nem hozza illetéktelen harmadik személyek tudomására.

Az ellenőrzés során esetlegesen feltárt szabálytalanságokról a kiküszöbölésükre előírt határidő megjelölésével jegyzőkönyv készül. A határidő letelte után a szabálytalanságok tényleges megszüntetését a Miniszter, vagy a jelen pont 1. bekezdésében foglaltak szerint az SLA Rendeletben kijelölt szervezet ellenőrzi. Amennyiben a szabálytalanságok továbbra is fennállnak, a Szolgáltató köteles kötbért fizetni. A kötbér mértéke alkalmanként 200.000 Ft.

Ha az ellenőrzés során a Miniszter tudomására jutott körülményekből megállapítható, hogy azok nem állnak összhangban a Határozatban foglalt jogokkal és kötelezettségekkel, a Miniszter észszerű határidő kitűzésével felszólítja a Szolgáltatót megfelelő magyarázat adására, illetőleg a jogsértő körülmények meghatározott időn belüli kiküszöbölésére.

**VII. Szolgáltató együttműködési kötelezettsége**

A Határozatban foglaltak teljesülését a Miniszter a Szolgáltató beszámolójának benyújtását követő 90 napon belül, az ellenőrzések tapasztalatait is figyelembe véve kiértékeli. Az értékelés megállapításait és a Határozat teljesítésével összefüggő esetleges teendőket jegyzőkönyvben rögzítik.

Bármely olyan körülmény felmerülése esetén, amely a Határozat tárgyát képező közszolgáltatási tevékenység végzését akadályozza vagy megnehezíti, a Szolgáltató köteles egyeztetést kezdeményezni és minden tőle telhetőt megtenni a körülmények feltárása és a közszolgáltatás ellátását gátló okok kiküszöbölésére.

**VIII. Egyéb rendelkezések**

**1. Kapcsolattartás**

A Határozatot érintő kérdésekben az Építési és Közlekedési Minisztérium részéről kapcsolattartó szervezeti egység a Közlekedési Szolgáltatási Főosztály, képviseli Szabó Tamás Bálint főosztályvezető.

Szolgáltató részéről a kapcsolattartó a G-BUSLINE Autóbuszközlekedési Korlátolt Felelősségű Társaság részéről Mersits Ferenc ügyvezető.

Kapcsolattartók megegyeznek abban, hogy a Határozatban előírt intézkedéssel összefüggésben felmerülő minden lényeges kérdésben, minden lényeges teljesítési akadályról kölcsönösen tájékoztatják egymást.

**2. A közszolgáltatási menetrend teljesítése során igénybe vett egyes, uniós vagy hazai támogatás igénybevételével beszerzett eszközök tulajdonjogával kapcsolatos rendelkezések**

A Szerződés megszűnésekor Szolgáltató uniós vagy hazai támogatás igénybevételével beszerzett eszközök tulajdonjogát köteles térítésmentesen átadni a Miniszter vagy Miniszter kizárólagos választása szerint az autóbuszos személyszállítási közszolgáltatást nyújtó új szolgáltató részére. Amennyiben Szolgáltató az érintett eszközökön saját forrásból beruházásokat, értéknövelő felújításokat végez, a Szerződés megszűnésekor Miniszter vagy Miniszter kizárólagos választása szerint az autóbuszos személyszállítási közszolgáltatást nyújtó új szolgáltató köteles Szolgáltatónak megtéríteni a Szolgáltató által saját forrásból megvalósított beruházásoknak, értéknövelő felújításoknak a számviteli nyilvántartásokban szereplő nettó értékét. A tulajdonjog térítésmentes átadásának pontos módját és feltételeit a Miniszter és a Szolgáltató a szükséghelyzeti kijelölő Határozat megszűnését megelőzően kötelesek külön megállapodásban rögzíteni azzal, hogy a tulajdonjog térítésmentes átadásával kapcsolatos megállapodásban foglaltaknak maradéktalanul meg kell felelnie a vonatkozó uniós és hazai jogszabályi előírásoknak (különös tekintettel a túlkompenzáció tilalmára), valamint az eszközök beszerzése finanszírozásának vonatkozásában megkötött támogatási szerződésben foglaltaknak, továbbá a járműveket az azokra előírt üzemeltetési technológiának megfelelő állapotban kell átadni.

**3. A Határozat mellékleteinek módosítása**

A Miniszter részéről a kapcsolattartó személy jogosult a Határozat és az ahhoz tartozó egyes mellékletek módosítása, teljesítése kapcsán, illetve az ezzel összefüggésben felmerülő minden egyéb kérdésben eljárni és a szükséges jognyilatkozatokat megtenni. A Határozat 4. számú, *A belföldi közforgalmú menetrend szerinti országos, regionális és elővárosi – összefoglalóan: helyközi - autóbusz-közlekedés legmagasabb díjairól* szóló mellékletében foglaltakat a Miniszter egyoldalúan módosíthatja.